የአሜሪካ ኤምባሲ ለጠቅላይ ሚኒስትር ዐቢይ አሕመድ የደስታ መልእክት አስተላለፈ
በኢትዮጵያ የአሜሪካ ኤምባሲ ጠቅላይ ሚኒስትር ዐቢይ አሕመድ 100ኛው የኖቤል ተሸላሚ መሆናቸውን አስመልከቶ የደስታ መልእክት አስተላልፏል።ኤምባሲው በመልእክቱ ላይ ጠቅላይ ሚኒስትር ዐቢይ አሕመድ “ሰላም እና ዓለም አቀፍ ትብብር እንዲኖር ለማስቻል ላደረጉት ጥረት እና ከጎረቤት ኤርትራ ጋር የነበረው ግጭት እንዲፈታ ለወሰዱት እርምጃ” የኖቤል ሽልማት ማግኘታቸውን ጠቅሷል።በዚህም መላው ኢትዮጵያውያን ይህንን የጠቅላይ ሚኒስትር ዐቢይ እና የኢትዮጵያ ሕዝብ የኩራት ሁነት ሲያከብሩ ደስታውን እንደሚጋራ ገልጿል።ይህ የክብር ሽልማት በጠቅላይ ሚኒስትር ዐቢይ አመራር በአገሪቱ ውስጥ አመርቂ እመርታ ለመምጣቱ ማሳያ ነው ብሏል።በተጨማሪም ዶ/ር ዐቢይ ከኤርትራ ጋር የነበረውን ግንኙነት ማደስን ጨምሮ የፖለቲካ ምኅዳሩን በማስፋት፣ የፕሬስ ነፃነትን በማጠናከር እና የፖለቲካ እስረኞችን በመፍታት የወሰዱት እርምጃ የዴሞክራሲ እሴቶችን ለማጎልበት ብሎም ሁሉን አቀፍ ልማት ለማምጣት ያላቸውን ቁርጠኝነት አሳይተዋል ብሏል።በመሆኑም አሜሪካ የኢትዮጵያ ሕዝብ እና መንግሥት ዴሞክራሲያዊት እና የበለጸገች አገር ለመገንባት የሚያደርጉትን ጥረት ለመደገፍ አሁንም ቁርጠኛ መሆኑን ገልጿል።(ምንጭ:- የአሜሪካ ኤምባሲ)